Jiuzhou chunqiu

The Jiuzhou chunqiu 九州春秋 (“Spring and Autumn Annals of the Nine Provinces”) is a Chinese history text written by Sima Biao.

Book of Wei 1 - Annals of Emperor Wu (Cao Cao)
司馬彪《九州春秋》曰：於是陳蕃子逸與術士平原襄楷會於芬坐，楷曰：「天文不利宦者，黃門、常侍貴族滅矣. 」逸喜. 芬曰：「若然者，芬願驅除. 」於是與攸等結謀. 靈帝欲北巡河間舊宅，芬等謀因此作難，上書言黑山賊攻劫郡縣，求得起兵. 會北方有赤氣，東西竟天，太史上言「當有陰謀，不宜北行」，帝乃止. 勑芬罷兵，俄而徵之. 芬懼，自殺.  《九州春秋》曰：參軍傅幹諫曰：「治天下之大具有二，文與武也；用武則先威，用文則先德，威德足以相濟，而後王道備矣. 往者天下大亂，上下失序，明公用武攘之，十平其九. 今未承王命者，吳與蜀也，吳有長江之險，蜀有崇山之阻，難以威服，易以德懷. 愚以為可且按甲寢兵，息軍養士，分土定封，論功行賞，若此則內外之心固，有功者勸，而天下知制矣. 然後漸興學校，以導其善性而長其義節. 公神武震於四海，若修文以濟之，則普天之下，無思不服矣. 今舉十萬之衆，頓之長江之濵，若賊負固深藏，則士馬不能逞其能，奇變無所用其權，則大威有屈而敵心未能服矣. 唯明公思虞舜舞干戚之義，全威養德，以道制勝. 」公不從，軍遂無功. 幹字彥材，北地人，終於丞相倉曹屬. 有子曰玄.  《九州春秋》曰：時王欲還，出令曰「雞肋」，官屬不知所謂. 主簿楊脩便自嚴裝，人驚問脩：「何以知之？」脩曰：「夫雞肋，棄之如可惜，食之無所得，以比漢中，知王欲還也. 」 

Book of Wei 6 - Biography of Dong Zhuo
《九州春秋》曰：卓初入洛陽，步騎不過三千，自嫌兵少，不為遠近所服；率四五日，輒夜遣兵出四城門，明日陳旌鼓而入，宣言云「西兵復入至洛中」. 人不覺，謂卓兵不可勝數.  《九州春秋》曰：傕等在陝，皆恐怖，急擁兵自守. 胡文才、楊整脩皆涼州大人，而司徒王允素所不善也. 及李傕之叛，允乃呼文才、整脩使東解釋之，不假借以溫顏，謂曰：「關東鼠子欲何為邪？卿往呼之. 」於是二人往，實召兵而還.  《九州春秋》曰：馬騰、韓遂之敗，樊稠追至陳倉. 遂語稠曰：「天地反覆，未可知也. 本所爭者非私怨，王家事耳. 與足下州里人，今雖小違，要當大同，欲相與善語以別. 邂逅萬一不如意，後可復相見乎！」俱卻騎前接馬，交臂相加，共語良久而別. 傕兄子利隨稠，利還告傕，韓、樊交馬語，不知所道，意愛甚密. 傕以是疑稠與韓遂私和而有異意. 稠欲將兵東出關，從傕索益兵. 因請稠會議，便於坐殺稠. 

Book of Wei 6 - Biography of Yuan Shao
《九州春秋》曰：初紹說進曰：「黃門、常侍累世太盛，威服海內，前竇武欲誅之而反為所害，但坐言語漏泄，以五營士為兵故耳. 五營士生長京師，服畏中人，而竇氏反用其鋒，遂果叛走歸黃門，是以自取破滅. 今將軍以元舅之尊，二府並領勁兵，其部曲將吏，皆英雄名士，樂盡死力，事在掌握，天贊其時也. 今為天下誅除貪穢，功勳顯著，垂名後世，雖周之申伯，何足道哉？今大行在前殿，將軍以詔書領兵衛守，可勿入宮. 」進納其言，後更狐疑. 紹懼進之改變，脅進曰：「今交搆已成，形勢已露，將軍何為不早決之？事留變生，後機禍至. 」進不從，遂敗.  《九州春秋》曰：馥遣都督從事趙浮、程奐將彊弩萬張屯河陽. 浮等聞馥欲以冀州與紹，自孟津馳東下. 時紹尚在朝歌清水口，浮等從後來，船數百艘，眾萬餘人，整兵鼓夜過紹營，紹甚惡之. 浮等到，謂馥曰：「袁本初軍無斗糧，各己離散，雖有張楊、於扶羅新附，未肯為用，不足敵也. 小從事等請自以見兵拒之，旬日之間，必土崩瓦解；明將軍但當開閤高枕，何憂何懼！」馥不從，乃避位，出居趙忠故舍. 遣子齎冀州印綬於黎陽與紹. </li> 《九州春秋》曰：紹延徵北海鄭玄而不禮，趙融聞之曰：「賢人者，君子之望也. 不禮賢，是失君子之望也. 夫有為之君，不敢失萬民之歡心，況於君子乎？失君子之望，難乎以有為矣. 」</li> 《九州春秋》載授諫辭曰：「世稱一兔走衢，萬人逐之，一人獲之，貪者悉止，分定故也. 且年均以賢，德均則卜，古之制也. 願上惟先代成敗之戒，下思逐兔分定之義. 」紹曰：「孤欲令四兒各據一州，以觀其能. 」授出曰：「禍其始此乎！」譚始至青州，為都督，未為刺史，後太祖拜為刺史. 其土自河而西，蓋不過平原而已. 遂北排田楷，東攻孔融，曜兵海隅，是時百姓無主，欣戴之矣. 然信用群小，好受近言，肆志奢淫，不知稼穡之艱難. 華彥、孔順皆姦佞小人也，信以為腹心；王脩等備官而已. 然能接待賓客，慕名敬士. 使婦弟領兵在內，至令草竊，巿井而外，虜掠田野；別使兩將募兵下縣，有賂者見免，無者見取，貧弱者多，乃至於竄伏丘野之中，放兵捕索，如獵鳥獸. 邑有萬戶者，著籍不盈數百，收賦納稅，參分不入一. 招命賢士，不就；不趨赴軍期，安居族黨，亦不能罪也. </li></ol>

Book of Wei 6 - Biography of Yuan Shu
《九州春秋》曰：司隸馮方女，國色也，避亂揚州，術登城見而悅之，遂納焉，甚愛幸. 諸婦害其寵，語之曰：「將軍貴人有志節，當時時涕泣憂愁，必長見敬重. 」馮氏以為然，後見術輒垂涕，術以有心志，益哀之. 諸婦人因共絞殺，懸之廁梁，術誠以為不得志而死，乃厚加殯斂. </li></ol>

Book of Wei 7 - Biography of Zhang Miao
《九州春秋》載布與暹、奉書曰：「二將軍拔大駕來東，有元功於國，當書勳竹帛，萬世不朽. 今袁術造逆，當共誅討，奈何與賊臣還共伐布？布有殺董卓之功，與二將軍俱為功臣，可因今共擊破術，建功於天下，此時不可失也. 」暹、奉得書，即迴計從布. 布進軍，去勳等營百步，暹、奉兵同時並發，斬十將首，殺傷墮水死者不可勝數. 《英雄記》曰：布後又與暹、奉二軍向壽春，水陸並進，所過虜略. 到鍾離，大獲而還. 既渡淮北，留書與術曰：「足下恃軍彊盛，常言猛將武士，欲相吞滅，每抑止之耳！布雖無勇，虎步淮南，一時之閒，足下鼠竄壽春，無出頭者. 猛將武士，為悉何在？足下喜為大言以誣天下，天下之人安可盡誣？古者兵交，使在其閒，造策者非布先唱也. 相去不遠，可復相聞. 」布渡畢，術自將步騎五千揚兵淮上，布騎皆于水北大咍笑之而還. 時有東海蕭建為瑯邪相，治莒，保城自守，不與布通. 布與建書曰：「天下舉兵，本以誅董卓耳. 布殺卓，來詣關東，欲求兵西迎大駕，光復洛京，諸將自還相攻，莫肯念國. 布，五原人也，去徐州五千餘里，乃在天西北角，今不來共爭天東南之地. 莒與下邳相去不遠，宜當共通. 君如自遂以為郡郡作帝，縣縣自王也！昔樂毅攻齊，呼吸下齊七十餘城，唯莒、即墨二城不下，所以然者，中有田單故也. 布雖非樂毅，君亦非田單，可取布書與智者詳共議之. 」建得書，即遣主簿齎牋上禮，貢良馬五匹. 建尋為臧霸所襲破，得建資實. 布聞之，自將步騎向莒. 高順諫曰：「將軍躬殺董卓，威震夷狄，端坐顧盼，遠近自然畏服，不宜輕自出軍；如或不捷，損名非小. 」布不從. 霸畏布鈔暴，果登城拒守. 布不能拔，引還下邳. 霸後復與布和. </li> 《九州春秋》曰：初，布騎將侯成遣客牧馬十五匹，客悉驅馬去，向沛城，欲歸劉備. 成自將騎逐之，悉得馬還. 諸將合禮賀成，成釀五六斛酒，獵得十餘頭豬，未飲食，先持半豬五斗酒自入詣布前，跪言：「閒蒙將軍恩，逐得所失馬，諸將來相賀，自釀少酒，獵得豬，未敢飲食，先奉上微意. 」布大怒曰：「布禁酒，卿釀酒，諸將共飲食作兄弟，共謀殺布邪？」成大懼而去，棄所釀酒，還諸將禮. 由是自疑，會太祖圍下邳，成遂領眾降. </li></ol>

Book of Wei 7 - Biography of Zang Hong
《九州春秋》曰：初平中，焦和為青州刺史. 是時英雄並起，黃巾寇暴，和務及同盟，俱入京畿，不暇為民保障，引軍踰河而西. 未久而袁、曹二公卓將戰于滎陽，敗績. 黃巾遂廣，屠裂城邑. 和不能禦，然軍器尚利，戰士尚眾，而耳目偵邏不設，恐動之言妄至，望寇奔走，未嘗接風塵交旗鼓也. 欲作陷冰丸沈河，令賊不得渡，禱祈群神，求用兵必利，耆筮常陳於前，巫祝不去於側；入見其清談干雲，出則渾亂，命不可知. 州遂蕭條，悉為丘墟也. </li></ol>

Book of Wei 8 - Biography of Gongsun Zan
《九州春秋》曰：純自號彌天將軍、安定王. </li> 《九州春秋》曰：紹、馥使故樂浪太守甘陵張岐齎議詣虞，使即尊號. 虞厲聲呵岐曰：「卿敢出此言乎！忠孝之道，既不能濟. 孤受國恩，天下擾亂，未能竭命以除國恥，望諸州郡烈義之士戮力西面，援迎幼主，而乃妄造逆謀，欲塗污忠臣邪！」</li></ol>

Book of Wei 8 - Biography of Zhang Yan
《九州春秋》曰：張角之反也，黑山、白波、黃龍、左校、牛角、五鹿、羝根、苦蝤、劉石、平漢、大洪、司隸、緣城、羅市、雷公、浮雲、飛燕、白爵、楊鳳、于毒等各起兵，大者二三萬，小者不減數千. 靈帝不能討，乃遣使拜楊鳳為黑山校尉，領諸山賊，得舉孝廉計吏. 後遂彌漫，不可復數. </li></ol>

Book of Wei 10 - Biography of Jia Xu
《九州春秋》曰：中平元年，車騎將軍皇甫嵩既破黃巾，威震天下. 閻忠時罷信都令，說嵩曰：「夫難得而易失者時也，時至而不旋踵者機也，故聖人常順時而動，智者必因機以發. 今將軍遭難得之運，蹈易解之機，而踐運不撫，臨機不發，將何以享大名乎？」嵩曰：「何謂也？」忠曰：「天道無親，百姓與能，故有高人之功者，不受庸主之賞. 今將軍授鉞於初春，收功於末冬，兵動若神，謀不再計，旬月之間，神兵電掃，攻堅易於折枯，摧敵甚於湯雪，七州席卷，屠三十六（萬）方，夷黃巾之師，除邪害之患，或封戶刻石，南向以報德，威震本朝，風馳海外. 是以群雄迴首，百姓企踵，雖湯武之舉，未有高於將軍者. 身建高人之功，北面以事庸主，將何以圖安？」嵩曰：「心不忘忠，何為不安？」忠曰：「不然. 昔韓信不忍一餐之遇，而棄三分之利，拒蒯通之忠，忽鼎跱之勢，利劍已揣其喉，乃歎息而悔，所以見烹於兒女也. 今主勢弱於劉、項，將軍權重於淮陰，指麾可以振風雲，叱吒足以興雷電；赫然奮發，因危抵頹，崇恩以綏前附，振武以臨後服；徵冀方之士，動七州之眾，羽檄先馳於前，大軍震響於後，蹈蹟漳河，飲馬孟津，舉天網以網羅京都，誅閹宦之罪，除群怨之積忿，解久危之倒懸. 如此則攻守無堅城，不招必影從，雖兒童可使奮空拳以致力，女子可使其褰裳以用命，況厲智能之士，因迅風之勢，則大功不足合，八方不足同也. 功業已就，天下已順，乃燎于上帝，告以天命，混齊六合，南面以制，移神器於己家，推亡漢以定祚，實神機之至決，風發之良時也. 夫木朽不彫，世衰難佐，將軍雖欲委忠難佐之朝，彫畫朽敗之木，猶逆阪而走丸，必不可也. 方今權宦群居，同惡如市，主上不自由，詔命出左右. 如有至聰不察，機事不先，必嬰後悔，亦無及矣. 」嵩不從，忠乃亡去. </li></ol>

Book of Wei 12 - Biography of Cui Yan
司馬彪《九州春秋》曰：融在北海，自以智能優贍，溢才命世，當時豪俊皆不能及. 亦自許大志，且欲舉軍曜甲，與群賢要功，自於海岱結殖根本，不肯碌碌如平居郡守，事方伯、赴期會而已. 然其所任用，好奇取異，皆輕剽之才. 至于稽古之士，謬為恭敬，禮之雖備，不與論國事也. 高密鄭玄，稱之鄭公，執子孫禮. 及高談教令，盈溢官曹，辭氣溫雅，可玩而誦. 論事考實，難可悉行. 但能張磔網羅，其自理甚疏. 租賦少稽，一朝殺五部督郵. 姦民污吏，猾亂朝市，亦不能治. 幽州精兵亂，至徐州，卒到城下，舉國皆恐. 融直出說之，令無異志. 遂與別校謀夜覆幽州，幽州軍敗，悉有其眾. 無幾時，還復叛亡. 黃巾將至，融大飲醇酒，躬自上馬，禦之淶水之上. 寇令上部與融相拒，兩翼徑涉水，直到所治城. 城潰，融不得入，轉至南縣，左右稍叛. 連年傾覆，事無所濟，遂不能保鄣四境，棄郡而去. 後徙徐州，以北海相自還領青州刺史，治郡北陲. 欲附山東，外接遼東，得戎馬之利，建樹根本，孤立一隅，不與共也. 于時曹、袁、公孫共相首尾，戰士不滿數百，穀不至萬斛. 王子法、劉孔慈凶辯小才，信為腹心. 左丞祖、劉義遜清雋之士，備在坐席而已，言此民望，不可失也. 丞祖勸融自託彊國，融不聽而殺之. 義遜棄去. 遂為袁譚所攻，自春至夏，城小寇眾，流矢雨集. 然融憑几安坐，讀書論議自若. 城壞眾亡，身奔山東，室家為譚所虜. </li></ol>

Book of Wei 17 - Biography of Xu Huang
《九州春秋》曰：初，清河季雍以鄃叛袁紹而降公孫瓚，瓚遣兵衛之. 紹遣靈攻之. 靈家在城中，瓚將靈母弟置城上，誘呼靈. 靈望城涕泣曰：「丈夫一出身與人，豈復顧家耶！」遂力戰拔之，生擒雍而靈家皆死. </li></ol>

Book of Wei 23 - Biography of Du Xi
《九州春秋》曰：建安六年，劉表攻西鄂，西鄂長杜子緒帥縣男女嬰城而守. 時南陽功曹柏孝長亦在城中，聞兵攻聲，恐懼，入室閉戶，牽被覆頭. 相攻半日，稍敢出面. 其明，側立而聽. 二日，往出戶問消息. 至四五日，乃更負楯親鬥，語子緒曰：「勇可習也. 」</li></ol>